«Καταδικάζουμε απερίφραστα την τρίτη αυτή παραχώρηση άδειας σε έναν καταδικασμένο τρομοκράτη και δολοφόνο», αναφέρει σε ανακοίνωσή της η Πρεσβεία των ΗΠΑ στην Αθήνα, σχολιάζοντας τη νέα 48ωρη άδεια του Δημήτρη Κουφοντίνα, ο οποίος πέρασε σήμερα το πρωί την πύλη των φυλακών Κορυδαλλού.

«Είναι μια επαίσχυντη αδικία για τις οικογένειες των πολυάριθμων θυμάτων του και ένα περαιτέρω κίνητρο για τους αναρχικούς οπαδούς του να διαπράττουν βίαιες και καταστροφικές πράξεις στο όνομά του», προστίθεται στην ανακοίνωση.

Υπενθυμίζεται ότι ο Κουφοντίνας πραγματοποιούσε απεργία πείνας από τις 30 Μαΐου διεκδικώντας νέα 48ωρη άδεια.

Είχε ήδη λάβει άλλες δύο στα τέλη του 2017 και στις αρχές του 2018.

Επί σειρά ημερών αναρχικές ομάδες είχαν προχωρήσει σε διαδοχικές ενέργειες υπεράσπισής του όπως πορείες διαμαρτυρίας, καταλήψεις, επιθέσεις.

